Cheetahs hou asem op oor Petersen | Netwerk24
Cheetahs hou asem op oor Petersen
Deur Owen Kock 15 Januarie 2016 00:00
Sergeal Petersen Foto: Conrad Bornman
Bloemfontein. – Die Cheetah-kamp hou asem op oor 'n skouerbesering wat die vleuel Sergeal Petersen tydens 'n oefening vandeesweek opgedoen het.
Die jong vleuel se regterarm is in 'n hangverband as voorsorgmaatreël en meer duidelikheid sal vandag verkry word wanneer hy die spandokter, Louis Holtzhausen sien.
Petersen (21) het sy skouer Dinsdag in 'n oefening met 'n dryfsak beseer.
"Al wat ons kan sê, is dat Sergeal pyn verduur, dat daar bloeding is en dat die spiere seer is," het die span se fisioterapeut, JP du Toit, gesê.
"Dit is al wat ons weet, maar hopelik is dit nie te ernstig nie. Ons sal wag om te hoor wat die finale prognose is."
Petersen was gister 'n toeskouer by die oefenveld.
"My arm is aanvanklik vir drie dae verbind as voorsorgmaatreël en ek gebruik die arm baie min. Dit gaan nou al beter en die pyn is ook al minder," het Petersen gesê.
Die vleuel Gerrie Labuschagne het 'n kuitbesering opgedoen en sal minstens nog twee of drie weke lank op die krukkelys wees. Daarby het Clayton Blommetjies (heelagter) ook gister se oefening uitgesit.
Hy het 'n harde stamp teen die ribbes weg en kry ook 'n blaaskans.
Die Cheetahs is aan die vooraand van die Superrugby-reeks, reeds sonder die dienste van die Springbok-flank Oupa Mohoje (kniebesering) en dit kan 'n terugslag wees as hulle Petersen boonop ook verloor.
Petersen het op 2 Mei verlede jaar sy eerste Super-wedstryd vir die Cheetahs gespeel.
Hy het verlede seisoen ook vir die Vrystaatse o.21- en Curriebeker-span uitgedraf.
Uzair Cassiem (flank) wat aanvanklik by Griekwas gekontrakteer was, sal vir die res van die seisoen sy rugby by die Cheetahs speel. Berig op bl. 12.